আইন অমান্য করে ইটভাটা পরিচালনা, সংবাদ প্রকাশের পর অভিযান, ৩ লাখ টাকা জরিমানা
ইট প্রস্তুত ও ভাটা স্থাপন আইন লঙ্ঘন করায় মেসার্স জাজিরা (ঢাকা) ব্রিক ফিল্ড অ্যান্ড কোম্পানিকে ৩ লাখ টাকা জরিমানা করেছে ভ্রাম্যমান আদালত। আইন লঙ্ঘনকারী ব্রিক ফিল্ডটির ধোঁয়ার কারণে বিভিন্ন বায়ুবাহিত রোগে ভুগছিলেন স্থানীয় বাসিন্দাসহ প্রধানমন্ত্রীর আশ্রয়ণ প্রকল্পের বাসিন্দারা।

গত বুধবার বিকেলে শরীয়তপুর সদর উপজেলার গয়ঘর খলিফা কান্দি গ্রামে অবস্থিত মেসার্স জাজিরা (ঢাকা) ব্রিক ফিল্ড অ্যান্ড কোম্পানিকে জরিমানা করেন ভ্রাম্যমান আদালতের নির্বাহী ম্যাজিস্ট্রেট মো. সোহেল রানা।

এর আগে গত ৪ ফেব্রুয়ারি ‘অবৈধ ইটভাটার ধোঁয়ায় ভোগান্তিতে আশ্রয়ণ প্রকল্পের বাসিন্দারা’ শিরোনামে সংবাদ প্রকাশ হয় সংবাদের প্রিন্ট সংস্করণে। বিষয়টি পরিবেশ অধিদপ্তরের নজরে আসার পর এ অভিযান পরিচালনা করা হয়।

পরিবেশ অধিদপ্তর ও ভ্রাম্যমান আদালত সূত্রে জানা যায়, পরিবেশ অধিদপ্তরের সদর দপ্তর থেকে মেসার্স জাজিরা (ঢাকা) ব্রিক ফিল্ড অ্যান্ড কোম্পানির বিষয়ে একটি চিঠি দেওয়া হয় শরীয়তপুর জেলা পরিবেশ অধিদপ্তরকে। চিঠির নির্দেশনা অনুযায়ী শরীয়তপুরের পরিবেশ অধিদপ্তরের সহযোগিতায় জেলা প্রশাসনের নির্বাহী ম্যাজিস্ট্রেট ইট ভাটাটিতে অভিযান পরিচালনা করেন। এসময় আদালত ইট প্রস্তুত ও ভাটা স্থাপন (নিয়ন্ত্রণ) আইন ২০১৩ এর ৫ ধারা লঙ্ঘনের দায়ে ব্রিক ফিল্ডটিকে ৩ লাখ টাকা জরিমানা প্রদান করেন। এছাড়াও একই সঙ্গে সকল প্রকার লাইসেন্স সংগ্রহ করে আইন মেনে ইটভাটা পরিচালনার নির্দেশ দেয় আদালত।

শরীয়তপুর পরিবেশ অধিদপ্তরের সহকারী পরিচালক মো. রাসেল নোমান সংবাদকে বলেন, “সদর দপ্তর থেকে প্রাপ্ত চিঠির নির্দেশনা অনুযায়ী পরিবেশ অধিদপ্তরের সহযোগিতায় জেলা প্রশাসনের নির্বাহী ম্যাজিস্ট্রেট ভ্রাম্যমান আদালত পরিচালনা করেছেন। আদালত মেসার্স জাজিরা (ঢাকা) ব্রিক ফিল্ড অ্যান্ড কোম্পানিকে ৩ লাখ টাকা জরিমানা প্রদান করেছেন।”

মেসার্স জাজিরা (ঢাকা) ব্রিক ফিল্ড অ্যান্ড কোম্পানিতে ভ্রাম্যমান আদালত পরিচালনা করেছেন শরীয়তপুর জেলা প্রশাসক কার্যালয়ের নিবার্হী ম্যাজিস্ট্রেট মো. সোহেল রানা। তিনি বলেন, ‘ইট প্রস্তুত ও ভাটা স্থাপন (নিয়ন্ত্রণ) আইন ২০১৩ এর ৫ ধারা লঙ্ঘনের দায়ে ব্রিক ফিল্ডটিকে ৩ লাখ টাকা জরিমানা প্রদান করা হয়েছে। আইন লঙ্ঘন করে পরিচালিত হয়, এমন সকল ইট ভাটায় অভিযান অব্যাহত থাকবে।’

ইট প্রস্তুত ও ভাটা স্থাপন আইন লঙ্ঘন করায় মেসার্স জাজিরা (ঢাকা) ব্রিক ফিল্ড অ্যান্ড কোম্পানিকে ৩ লাখ টাকা জরিমানা করেছে ভ্রাম্যমান আদালত। আইন লঙ্ঘনকারী ব্রিক ফিল্ডটির ধোঁয়ার কারণে বিভিন্ন বায়ুবাহিত রোগে ভুগছিলেন স্থানীয় বাসিন্দাসহ প্রধানমন্ত্রীর আশ্রয়ণ প্রকল্পের বাসিন্দারা।